ჩარლზ I

ჩარლზ I (ინგლ. Charles I; დ. 19 გერგობათუთა, 1600 — ღ. 30 ღურთუთა, 1649) — ინგლისიშ, ირლანდიაშ დო შოტლანდიაშ მაფა 1625-1649 წანეფს, სტიუარტეფიშ დინასტიაშ წჷმმარინაფალი.

ჩარლზ I-შ კონფლიქტური პოლიტიკაქ პარლამენტიწკჷმა გიმიჭანუ ომენოღალე ლჷმა. პარლამენტი ოცადუდჷ მაფაშ აბსოლუტური მართუალაშ დოდაღარაფას. მაფაქ პარლამენტიშ ჸათეცალი ცადებეფს ვადაჸუნუ. ომენოღალე ლჷმეფიშ პერიოდის, 1645 წანას ჩარლზი შოტლანდიარეფქ ოჭოფეს დო ინგლისიშ პარლამენტის გეგნოჩეს. პარლამენტიქ მაფას მოთხუ მართუალაშ ფორმათ კონსტიტუციური მონარქიაშ მიშაღალა. მაფაქ ვედეყაბულუ პარლამენტიშ ჸათე მოთხუალას დო 1647 წანაშ გერგობათუთას ინტუ, მარა მალას კინ ოჭოფეს.

1649 წანას ჩარლზი გასამართეს, სახენწჷფოშ გითოჩამა ქეკადვეს დო დუდი მეკვათეს. გეუქვჷ აბსოლუტური მონარქიაქ დო ინგლისიშ წორომაჸალობაქ გინირთჷ რესპუბლიკათ, ხეშულობა ხეშა ქაშეჸოთუ ოლივერ კრომველქ. 1660 წანას მოხვადჷ მონარქიაშ რესტავრაციაქ, მუჟამსჷთ ხვისტაშა გეშართჷ ჩარლზ I-შ სქუაქ ჩარლზ II-ქ.

ლიტერატურა
 Reeve, L. J. (1989), Charles I and the Road to Personal Rule, Cambridge: Cambridge University Press.
 Ashley, Maurice (1987), Charles I and Cromwell, London: Methuen.

კატეგორია:ინგლისიშ მაფეფი